
 Първи стъпки
==============


Добре дошли
-----------

Надяваме се, че това ръководство ще Ви е полезно да конфигурирате сайта и имейла си.

Как да потърсите помощ
----------------------

Ако срещнете някакви затруднения или имате въпроси, докато конфигурирате сайта си, не се колебайте да се свържете с нашия [екип за денонощна техническа поддръжка](/bg/support). Опитният ни екип с удоволствие ще Ви помогне.

Как да управлявате акаунта си
-----------------------------

[Контролният панел](https://www.icdsoft.com/bg/kb/kontrolen_panel) е основният административен инструмент, чрез който можете да управлявате всички услуги в хостинг акаунта си, включително DNS конфигурацията на домейните, пощенските кутии и имейл настройките, както и файловете, базите данни, бекъпите и други.

Можете да намерите точния адрес и потребителското име за Контролния панел в съобщението за активиран акаунт.

### Конфигурация на домейни

Ако току-що сте поръчали домейна и хостинг акаунта си, DNS конфигурацията на домейна Ви вече е направена и можете да прескочите този раздел.

За домейни, които управлявате отделно, има два начина за насочване към хостинг акаунта Ви:

1. Да насочите домейна към DNS сървърите на хостинг акаунта. Това може да бъде направено при компанията, с която сте регистрирали домейна. Точните DNS сървъри можете да намерите в съобщението за активиран акаунт. Препоръчваме тази опция, тъй като е най-лесна и най-надеждна.
2. Ако се налага да ползвате DNS сървърите на друга компания за домейна си, трябва да редактирате DNS записите на домейна и ръчно да ги насочите към правилния IP адрес. Това е най-сложният начин да насочите домейна си към хостинг акаунта. Отделно трябва да поддържате DNS конфигурацията сами.  
За да ползвате хостинг акаунта си за сайта и за имейл услугата към него, домейнът Ви (например "example.com", без "www"), събдомейнът "www" ("www.example.com") и MX записът в конфигурацията трябва да сочат към IP адреса на хостинг акаунта Ви. Този IP адрес също е част от информацията в съобщението за активиран акаунт.  
Ако не сте сигурни как да направите необходимите промени, [можете да се свържете с нашия екип за денонощна техническа поддръжка](/bg/support). Те ще Ви изпратят точните DNS записи. Администраторите на DNS сървърите на домейна Ви могат да Ви помогнат да ги конфигурирате след това.

### Паркирани домейни

Всички допълнителни домейни, които искате да ползвате, също трябва да сочат към хостинг акаунта Ви. Те трябва също така да бъдат добавени в списъка на [страницата "Паркирани домейни" в Контролния панел](https://www.icdsoft.com/bg/kb/view/parkirani_domeyni).

Конфигуриране на сайта
----------------------

Ако вече имате уеб сайт, трябва да го [качите на акаунта си](https://www.icdsoft.com/bg/kb/kachvane_na_faylove), за да го публикувате. Можете също и да [преместите съществуващ сайт от друг хостинг доставчик](https://www.icdsoft.com/bg/kb/smyana_na_hosting_dostavchik).

Възможно е и да създадете чисто нов сайт с инструментите, предлагани от Контролния панел, например WordPress.

### WordPress

WordPress е система за управление на съдържанието (CMS, от "content management system" на английски), с която можете лесно да направите сайта си.

Нашата хостинг услуга е разработена така, че да работи безпроблемно с WordPress. Можете да ползвате [специално разработените административни инструменти за WordPress в Контролния панел](https://www.icdsoft.com/bg/kb/wordpress_1) за бързо, лесно и сигурно изпълнение с няколко клика на иначе сложни и податливи на грешки операции.

Сигурност
---------

[Хакерските атаки, насочени към уеб сайтове, са често явление](https://www.icdsoft.com/bg/kb/view/prichini_za_hakerskite_ataki), така че е важно да се грижите за сигурността на сайта си. Препоръчваме Ви да проучите [какви мерки за сигурност можете да предприемете](https://www.icdsoft.com/bg/kb/sigurnost). Най-важните са [винаги да поддържате софтуера на сайта си обновен до последната версия](https://www.icdsoft.com/bg/kb/view/grizhi_za_sigurnostta_na_instalirania_softuer_na_sarvara) и [да ползвате пароли, които са трудни за отгатване](https://www.icdsoft.com/bg/kb/view/izbor_na_parola).

### SSL сертификати

Можете лесно да направите сайта си по-сигурен за посетители, като инсталирате SSL сертификат на [страницата "SSL/HTTPS достъп" в Контролния панел](https://www.icdsoft.com/bg/kb/ssl_https_dostap_2). По този начин, връзката към сайта Ви ще е криптирана.

Електронна поща
---------------

Електронната поща е комплексна услуга с много настройки, които можете да конфигурирате. Пощенските кутии могат да бъдат управлявани на [страницата "Пощенски кутии" в Контролния панел](https://www.icdsoft.com/bg/kb/poshtenski_kutii).

Можете да ползвате имейл програма (като Outlook, Mail или Thunderbird например) за достъп до пощенските кутии. Въпреки че [настройките са почти еднакви за всички имейл програми](https://www.icdsoft.com/bg/kb/view/drugi_programi), конфигурацията на всяко приложение може да е доста различна. Затова имаме [подробни ръководства за конфигурирането на най-популярните имейл програми](https://www.icdsoft.com/bg/kb/konfigurirane_na_e_mail_programa_outlook_thunderbird_mail_i_dr).

